 Na WAANDISHI WETU VIONGOZI wa Serikali na wa Upinzani wamezidisha vitisho kuhusiana na maandamano ya kulalamikia Sheria ya Fedha ya 2023. Muungano wa Azimio la Umoja umetangaza maandamano hayo yatarejelewa kuanzia Jumatano huku Serikali ikitisha kuwachukulia hatua vinara wa Upinzani “kwa lengo la kuharibu mali”. Rais William Ruto, Naibu Rais Rigathi Gachagua, Waziri wa Usalama wa Ndani Kithure Kindiki, Waziri wa Biashara na Viwanda Moses Kuria, Viongozi wa Wengi katika Bunge la Kitaifa na Seneti mtawalia – Kimani Ichung’wa na Seneta Aaron Cheruiyot (Kericho), ni kati ya viongozi wa Kenya Kwanza ambao wametishia “kuukalia ngumu” mrengo wa Azimio na Rais Mstaafu Uhuru Kenyatta wanayedai anafadhili maandamano. Akihutubu Ijumaa iliyopita katika Kaunti ya Nakuru, Rais Ruto alisema hatawakubalia Bw Odinga na Bw Kenyatta kuiharibu nchi kwa kisingizio cha maandamano akisema ‘atawasafirisha’ pamoja. Bw Odinga tayari amesema Azimio itaongoza maandamano hayo mara tatu kuanzia wiki hii -Jumatano, Alhamisi na Ijumaa. “Ninataka nikuhakikishie kuwa kwa barabara hiyo umefuata, niko nawe macho kwa macho. Haiwezekani. Maandamano hayawezi kufanyika tena katika taifa letu la Kenya. Hiyo siku wanasema Jumatano, hilo halitawezekana,” akasema Rais Ruto alipohutubu katika eneo la Kinamba, Nakuru. Naye Naibu Rais alishangaa kuhusu lengo kuu la Bw Odinga kupitia maandamano “baada ya kukataliwa na Wakenya mara tano”. “Raila, wewe una umri wa miaka 80 kwa sasa. Wakenya walikukataa mara tano ulipowania urais. Unapigania nini?” Akaongeza, “Ningependa niseme kwa niaba ya serikali, yametosha. Raila Odinga hatakubaliwa chini ya mpango wowote ule kuzua ghasia, kusababisha maafa na kuharibu mali. Haitafanyika tena. Mtu mmoja hawezi kuwasumbua Wakenya kwa miaka 40.” Prof Kindiki alionya kuwa Bw Odinga na wafuasi wake “watajutia” vitendo vyao hapo Jumatano, Alhamisi na Ijumaa. “Mtajutia yale mnayopanga. Tutakabiliana nanyi vilivyo. Hatutakubali maafa au uharibifu zaidi wa mali. Vikosi vyetu vya usalama vitakuwa tayari kumkabili yeyote anayedhani atatumia maandamano kuvuruga maisha ya Wakenya wengine.” Moses Kuria naye alisema, “Nina imani kubwa kuwa uharibifu wa kiuchumi unaoendeshwa na Upinzani hautahujumu ajenda yetu ya maendeleo.” Kwenye mtandao wake wa Twitter, waziri huyo aliandika bila kutaja aliyemrejelea, “Atakufa Jumatano tarehe 19 na azikwe Jumamosi tarehe 29. Jowi!” Aidha, kwenye taarifa ya pamoja, baada ya mkutano wa wabunge wa Kenya Kwanza uliofanyika katika Ikulu ya Nairobi, Ijumaa, Ichung’wa na Cheruiyot walisema: “Ujumbe wetu ni mmoja kwa Bw Odinga; Jumatano tutasimama kidete kuilinda nchi yetu, mali yetu, demokrasia yetu na watu wetu.” Bw Odinga amesisitiza kuwa hatatishwa ili alegeze msimamo na kuacha kupinga Sheria ya Fedha 2023 huku akidai serikali imebuni kikosi cha “kuwamaliza” viongozi wa Azimio na waandamanaji. “Wakenya hawajawahi kushindwa katika mapambano ya ukombozi. Tunapigwa, kukamatwa na kuuawa lakini hatushindwi. Tumewahi kuzuiliwa bila kushtakiwa na kuwa waathiriwa wa ukatili wa polisi na hata mahakama iliyotii serikali na bado hatukushindwa,” Bw Odinga alisema. Alisisitiza kuwa maandamano ya siku tatu kuanzia Jumatano yatafanyika licha ya viongozi wa serikali kutishia kuwachukulia hatua kali wanaoyaandaa na kuyashiriki ikiwemo “kusafirisha” vinara wa upinzani alivyotisha Rais Ruto.Viongozi wa Azimio wanatisha kuwa nchi itavurugika zaidi iwapo serikali itawakamata au kuwadhuru vinara wao. Seneta wa Siaya Oburu Odinga kakake Raila, alisema hatua kama hiyo itagawanya nchi. “Tuna habari unataka kumuua kaka yangu. Tunaonya wanaohusika na njama hizo sasa wasijaribu uhalifu huo kwa kuwa hali inaweza kuwa mbaya zaidi.” Kiongozi wa wachache katika Bunge la Kitaifa Opiyo Wandayi naye alisema nchi itasambaratika serikali ikimkamata au kumdhuru Bw Odinga.Kiongozi wa Narc Kenya Martha Karua ambaye ni kinara mwenza wa Azimio alisema wanaopa maandamano ya kulalamikia gharama ya juu ya maisha hayatafanyika wanaota mchana. “Ni watu wanaoota mchana,” Bi Karua alisema. Na VICTOR RABALLA, WANDERI KAMAU Na BENSON MATHEKA   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  